kardosdrur/scandi-wiki huggingface dataset:
Birgittelyst

Birgittelyst er et mindre bysamfund i Midtjylland med , beliggende i Almind Sogn, 7 kilometer syd for Viborg. Byen ligger i Viborg Kommune og hører til Region Midtjylland. Den fungerer i hovedsagen som satellitby til Viborg.

Byens navn 
Birgittelyst har navn efter Birgitte Hansdatter fra Gjøl som 1786 sammen med sin mand Christen Agerskov fik Non Mølle under Hald Hovedgård i fæste. Parret havde været henholdsvis husholderske og kusk på hovedgården. Møllerkonen fik senere bevilling til at drive en kro i forbindelse med møllen. Kroen kaldtes oprindelig Birgittelyst Kro, men skiftede navn til Non Mølle Kro efter Birgitte Hansdatters død i 1832. Den har nu (2011) fået sit gamle navn tilbage.

Historie 
Byen begyndte så småt at tage form i slutningen af 1960'erne, men hovedparten af de i dag ca. 250 husstande blev opført som parcelhuse i 70'erne. Der opføres stadig enkelte nye huse på Kløverstien. Hvor hovedparten af husene blev beboet af børnefamilier i 70'erne og frem til starten af 90'erne, er aldersfordelingen i dag mere spredt. De senere år er der flyttet en del nye børnefamilier til Birgittelyst.

Birgittelyst i dag 
Efter lukningen af Almind Skole som almindelig folkeskole i ca. 1990, går skolebørn nu i Hald Ege Skole i Hald Ege. Lokalbus nr. 711 fungerer som busforbindelse til skolen med afgange tilpasset skolens timeplaner. Bussen kører ruten: Almind – Birgittelyst – Hald Ege – Viborg. Der blev i 2006 opført en cykelsti på Tostrupvej, så der nu er cykelsti hele vejen til skolen i Hald Ege.

Byens eneste dagligvareforretning lukkede sidst i 90´erne. Byen har forskellige klubber og arrangementer. Bl.a. grundejerforeningen, amatørteater, petanque, stavgang, løbeklub, rideklubben BIG og Almind/Birgittelyst fodboldklub.

Birgittelyst har lagt navn til en sang med bandet Love Shop.

Kilder 
 Valdemar Andersen: Hald Hovedgård, Herning 1977.

Noter

Eksterne henvisninger 
 Viborg Kommune

Byer i Viborg Kommune
Dieselolie

Dieselolie er brændstof for en dieselmotor. Det udgøres af kulbrinter med kogepunkter 150°-370° C. Det udvindes normalt af råolie ved destillering, men da verden har et større behov for benzin, krakkes en del dieselolie til kortkædede kulbrinter.

Cetantallet angiver indholdet af n-cetan (C16H34), og er et mål for forbrændingsevnen.

Udtrykket biodiesel refererer til brændstof produceret af vegetabilske eller animalske lipider esterificeret med metanol eller etanol. Det amerikanske National Biodiesel Board definerer biodiesel som en monoalkylester.

Se også 
 Biodiesel

Eksterne links 
 Diesel-forurening kan påvirke fostre i flere generationer

Kilder 

Fossile brændstoffer og brændsler
Kulbrinter
Råolie
Alkyn

Alkyner er en gruppe af kulbrinter, der indeholder mindst én tripelbinding mellem to carbonatomer og har molekylformlen CnH2n-2. Alkyner er traditionelt kendt som acetylener, som også er et populært navn for den mest simple alkyn, acetylen (ethyn).

Kemiske egenskaber 
Modsat alkaner og i mindre grad alkener er alkyner reaktive og ustabile, idet tripelbindingen kan udnyttes til at addere flere atomer. Også substitutionsreaktioner kan laves med alkyner.

Se også 
 Cycloalkan
 Alkan
 Alken
 Fossile brændstoffer
 Kemi

 
Funktionelle grupper
Jonni Hansen

Jonni Hansen (født 5. september 1965) er tidligere formand for Danmarks Nationalsocialistiske Bevægelse (DNSB), som han har været medlem af siden 1985. Han er desuden redaktør af DNSB Intern og net-ugebrevet Nationalsocialisten.

Politiske karriere 

I august 1999 udtalte Jonni Hansen i et program på TV 2 om højrefløjsekstremisme i Europa: "Ingen jøder er blevet gasset i koncentrationslejrene. I kan skyde skylden på amerikanerne og briterne, der lod dem sulte."

Han opstillede som eneste kandidat ved regions- og kommunevalget i 2005 i Greve Kommune og Region Sjælland for Danmarks Nationalsocialistiske Bevægelse på liste Å. I valgkampen agiterede han for flere mærkesager:
 "Eget folk først i enhver sammenhæng".
 "Giv de forræderiske pampere dansk modspil".
 "Bevarelse af de lokale sygehuse i regionen samt at styrke en positiv lokal udvikling i forhold til erhvervslivet".

Jonni Hansens liste Å opnåede 73 stemmer (0,3 %) ved kommunevalget. Ved regionsvalget fik liste Å 611 stemmer, hvoraf 453 stemte personligt på Jonni Hansen (0,1 % af stemmerne i regionen).

Konfrontationer med myndighederne 
29. marts 2000 blev Jonni Hansen idømt et års fængsel for grov vold og to års frakendelse af kørekortet for tre måneder tidligere at have kørt sin bil direkte ind i en flok demonstranter, der var ved at save hegnet ned foran hans villa i Greve, hvor DNSB holder til. En af demonstranterne blev alvorligt kvæstet. Jonni Hansen ankede straffen til Østre Landsret, der skærpede straffen til 1,5 års fængsel.

I forbindelse med en demonstration i Kolding for Adolf Hitlers stedfortræder Rudolf Hess på hans 20-års dødsdag, 17. august 2007, blev Jonni Hansen anholdt og sigtet for vold mod politiet. Han blev efterfølgende varetægtsfængslet frem til 30. august. 1. november blev han idømt 60 dages fængsel for forseelsen – han udbad sig betænkningstid for eventuelt at anke dommen.

Den 11. oktober 2009 blev Jonni Hansen tiltalt for racisme af Rigsadvokaten. Anklagen gik på, at Jonni Hansen som formand for DNSB var ansvarlig for uddelingen af racistiske løbesedler i Gladsaxe og Bagsværd i henholdsvis oktober og november 2006, samt for, at disse havde ligget tilgængelig på DNSB's hjemmeside. Yderligere betragtede Rigsadvokaten det som en skærpende omstændighed, at der var tale om propaganda. Løbesedlerne med overskriften "Danmark – vågn op!", opfordrede blandt andet til at smide "de fremmede" ud. Jonni Hansen udtalte til BT.dk, at anklagen var et forsøg på at indskrænke ytringsfriheden, samt at han var parat til at tage sagen til Højesteret.

I april 2010 blev Jonni Hansen tiltalt for overtrædelse af racismeparagraffen, idet han var ansvarlig for indholdet af nogle nazistiske løbesedler og for racistisk propagandavirksomhed. Han blev tirsdag den 13. april 2010 indkaldt til retsmøde ved retten i Roskilde, tiltalt for at bedrive racistisk propagandavirksomhed – med et krav om 4 måneders fængsel, men blev frikendt.

Fodnoter

Ekstern kilde/henvisning 
 Demos Nyhedsbrev nr. 62 (se s. 7)

Nynazister
Politisk involverede personer fra Danmark
Pat Robertson

Pat Robertson (født 22. marts 1930, død 8. juni 2023
) var en amerikansk tv-prædikant.

Robertson var en af de mest fremtrædende figurer på den såkaldte kristne højrefløj i USA, og drev sin egen tv-station, CBN (Christian Broadcasting Network), som sender fra Virginia Beach, Virginia.

Han stiftede The Christian Coalition, en konservativ politisk lobbygruppe.

Eksterne henvisninger 

Personer fra USA
1000fryd

1000fryd er et selvejende og brugerstyret kulturhus i Aalborg på ca. 770 kvadratmeter. Foruden at afvikle koncerter med mellem 80-100 bands om året lægger stedet også lokaler til blandt andet en café, et multirum, et øvelokale, en biograf (PeepShoppen) med 30 sæder, et fitnessrum, tre mødelokaler, et atelier og en lille gårdhave.

Historie og struktur 
Foreningen Tusindfryd eller bare "1000Fryd" blev stiftet på et stormøde i “Multi Maren” tirsdag den 25. November 1980, bl.a. på initiativ af Anders Wested. I 1983 købte man huset i Kattesundet 10-12 og cafeen åbnede for offentligheden i 1984. Baggrunden var Aalborg Kommunes overtagelse af det ellers brugerstyrede "Huset" det som i dag er kendt som "huset i Hasserisgade". Efter en besværlig finansiering og med økonomisk støtte fra bl.a. Café Victorias Kulturfond har foreningen siden ejet sine egne lokaler og opfatter sig selv som et brugerstyret kultur- og aktivitetshus. Det vil sige, at foreningen bygger på et princip om, at det er de aktive, der har retten til at tage beslutninger. Samtidigt fungerer den på non-profit-basis, hvilket betyder, at der ikke er nogen private, der tjener penge på hverken koncerter eller caféen. Alt overskud går til afholdelsen af aktiviteter.

1000fryd afholder årsmøde en gang om året, som er et forum, hvor beslutninger om foreningens fremtid træffes. Derudover holdes der stormøder mindst to gange om året og mandagsmøder og bookingmøder en gang om ugen, hvor de aktive diskuterer og tager beslutninger vedrørende foreningens aktiviteter. 1000fryds koncerter er primært med navne fra den musikalske undergrund i ind- og udland. En beskrivelse af det tidlige 1000fryd og miljøet omkring det findes i den danske forfatter Jakob Ejersbos roman Nordkraft.

1000fryd har to fuldtidsansatte, ansat af foreningens medlemmer som varetager foreningens kontor. Disse har imidlertid ikke ledelsesmæssige funktioner, men står udelukkende for økonomien og løse de opgaver, som foreningens aktivister beder dem om. Det samme gælder foreningens løstansatte lydmænd/kvinder som varetager den tekniske del af koncert virksomheden. Alle andre arbejder frivilligt og ulønnet i foreningen.

Aktivistgrupper 
Aktivitetsgrupper er arbejdsgrupper nedsat af foreningens stormøder, der varetager hver deres område i huset. Det er i disse grupper der arbejdes med at holde 1000fryd i gang. 1000fryd har (2022) følgende aktivitetsgrupper: Bookinggruppen, Peepshopgruppen og Bargruppen.

Litteratur 
 Bo Skøtt (2010) ”By Any Beat Necessary” - et kulturanalytisk studie af 1000fryd . Aalborg: Det Informationsvidenskabelige akademi.

Referencer

Eksterne henvisninger 
 1000Fryds officielle hjemmeside  * 1000Fryds vedtægter på Dansk * 1000Fryds vedtægter på Engelsk * 1000Fryds historie 

Underholdning i Aalborg
Ungdomskultur
Verdens landes befolkningstæthed

Liste over verdens landes befolkningstæthed opgjort i indbyggere/km² samlet areal (land og vand). Befolkningsdata er generelt estimeret pr. juli 2005. Kun selvstændige lande er nummereret, men ikke-selvstændige territorier er taget med som sammenligningsgrundlag.

Ekstern henvisning 
 http://www.cia.gov/cia/publications/factbook/index.html

Se også 
 Verdens lande
 Verdens landes befolkningsstørrelser
 Verdens landes arealer

Befolkningstæthed
Demografi efter land
Egenkapital

Egenkapitalen er den regnskabsmæssige klassificering af ejernes andel af virksomhedens finansiering. Egenkapitalen er for selskaber oftest opdelt i aktie-/anpartskapital, reserver og opskrivningshenlæggelser. Aktie-/anpartskapitalen er det nominelt indskudte beløb ved aktieemission, reserverne er overkurs ved emission samt tilbageholdt overskud og opskrivningshenlæggelser er en opskrivning af egenkapitalen som konsekvens af en opskrivning af virksomhedens aktiver.

Se også 

 Negativ egenkapital

Regnskabsvæsen
Fremmedkapital

Fremmedkapital er den regnskabsmæssige klassificering af den del af virksomhedens finansiering, der ikke ydes af virksomhedens ejere. Eksempler på fremmedkapital er realkreditlån, banklån, leverandørkreditter og indlån. Fremmedkapitalen er oftest opdelt i kort- og langfristet gæld. Efter normal regnskabspraksis kategoriseres gæld som kort- eller langfristet alt afhængigt af, om gælden skal betales mindre eller mere end et år efter balancedatoen.

Regnskabsvæsen
IRL (internet)

IRL er en forkortelse, brugt i chat over internet, for det engelske in real life, dvs. de ting der sker i den virkelige verden uden for chattens tekstverden.

Begrebet IRL-garanti benyttes, når en internetside mener at kunne stå inde for, at en bruger er den, han eller hun udgiver sig for at være.

Internetjargon
Virkelighed
Koks i komakassen

Koks i komakassen var navnet på et børneprogram på den østjyske regionalradio P4 i slutningen 1980'erne og begyndelsen af 1990'erne. I programmet blev der bl.a. opfyldt lytteres musikønsker indtalt på programmets automatiske telefonsvarer.
Programmets kendingsmelodi var Baltimoras "Tarzan Boy".

Radioprogrammer fra Danmark
Problemfelt

Et problemfelt er en videnskabsmetodisk betegnelse for emneafgrænset vidensområde, der indeholder en eller flere problemstillinger. For at der kan være tale om et problemfelt, skal der i vidensområdet være fundament for et problem i videnskabelig forstand. Dette kan være en uviden, anomali eller konflikt mellem uafhængige observationer eller teorier.

Videnskabsteori
Videnskabelig metode
Erik Nørr

Erik Nørr (født 11. november 1944 i Nordborg) er en dansk historiker, dr.phil., arkivar.

Erik Nørr er uddannet ved Aarhus Universitet og ansat som seniorforsker ved Landsarkivet for Sjælland, Lolland-Falster og Bornholm. Han er sekretær i Det kongelige danske Selskab for Fædrelandets Historie. Han modtog Christian Paulsen-prisen i 2004 for sin "Genforeningens bedste gave" om indførelsen af en dansk folkeskole i Sønderjylland efter genforeningen i 1920.

Han har særlig forsket i skole- og kirkehistorie, forvaltningshistorie og socialhistorie i 19. og 20. århundrede.

Kilder
 Børge Riis Larsen, Christian Larsen & Vagn Skovgaard-Petersen (red.): Skole, kirke, arkiv: tilegnet Erik Nørr på 60-årsdagen 11. november 2004 (University of Southern Denmark Studies in History and Social Sciences) Syddansk Universitetsforlag, Odense (2004). 
 Uddannelseshistorie 2005 (39. årbog fra Selskabet for Skole- og Uddannelseshistorie), p. 42 (med foto).

Historikere fra Danmark
Arkivarer fra Danmark
Faglitterære forfattere fra Danmark
Danskere i 1900-tallet
Danskere i 2000-tallet
Dansksprogede forfattere fra Danmark
Personer fra Nordborg
Personer i Kraks Blå Bog
Direktør

En direktør er den organisationsteoretiske betegnelse for den øverste daglige leder af en organisation.

I større organisationer ses det også, at der er flere direktører med en administrerende direktør i spidsen. Disse er typisk ledere for hver deres område som f.eks. regnskab, produktion, udvikling mm.

I aktieselskaber ansættes direktøren af selskabets bestyrelse. I andre private organisationer er det typisk bestyrelsen, der ansætter en eventuel direktør, men kompetencen kan også ligge hos organisationen ved en generalforsamling eller repræsentantskabsforsamling.

Organisationsledelse
Stillingsbetegnelser
Rundkredspædagogik

Rundkredspædagogik er en negativt ladet betegnelse for en snakkeorienteret form for pædagogik, der af nogle synes at fokusere mere på at eleverne føler og synes sig frem ud fra deres personlige forudsætninger end på at de systematisk gives et højere fagligt udbytte af en kompetent lærer.

Udtrykket er relanceret af statsminister Anders Fogh Rasmussen i sin åbningstale i Folketinget 7. oktober 2003. Dansk Sprognævn har observeret ordet i 1996. Statsministerens anvendelse af ordet blev straks kritiseret af lærere og af politiske modstandere.

13. januar 2004 forklarede han sig i Folketinget på foranledning af et spørgsmål fra Holger K. Nielsen, dengang formand for SF.
   
Pædagogik
Durra

Durra (Sorghum) er en slægt af ca. 20 græsarter, som er udbredt i Afrika og Sydasien med en enkelt hjemmehørende i Mexico. Da mange af arterne har været dyrket siden yngre stenalder, kender man ikke deres præcise hjemsted. Det er høje, opretvoksende og som regel enårige urter. Planterne ligner i mange træk Hirsearterne og har som dem en endestillet top af småaks. Her omtales kun de arter, der har stor økonomisk betydning.

 Almindelig durra (Sorghum bicolor)
 Vild durra (Sorghum halepense)
 Sudandurra (Sorghum sudanense)
Burgenland

Burgenland (ungarsk: Felsőőrvidék, Őrvidék, eller Lajtabánság, burgenlandkroatisk Gradišće) er den østligste og yngste del af Østrig. Ved opsplitningen af Østrig-Ungarn efter 1. verdenskrig blev området, der var overvejende tysktalende, overført til Østrig, hvor det før havde været en del af Kongeriget Ungarn. I Sopron (tysk: Ödenburg) og det omgivende landskab, hvor der var mange ungarsktalende, blev der dog afholdt en folkeafstemning om tilhørsforholdet. Ved folkeafstemningen i Sopron i 1921 stemte ca. to tredjedele for forbliven i Ungarn, hvorfor området blev skilt ud fra det øvrige Burgenland og forblev i Ungarn.

Burgenland har grænse mod Ungarn i øst og mod delstaterne Niederösterreich og Steiermark i vest. I bakkelandet mod syd har området en få kilometer lang grænse mod Slovenien og mod nord en næsten lige så kort grænse til Slovakiet. Burgenland er med andre ord et aflangt område med en nord-sydlig hovedakse og en bredde i øst-vestlig retning, der når helt ned på 4 km midt i området.

Steppevegetation i Burgenland 
I det nordlige Burgenland findes søen Neusiedler See som er et verdensarvområde på grund af, at søen og dens omgivelser udgør et usædvanligt tydeligt eksempel på tørkepræget og delvist også saltpræget vegetation (steppe). På denne yderste, vestlige forpost for de eurasiske steppeområder, den pannoniske steppe ved Neusieder See i Burgenland, findes en meget smuk vegetation med bl.a.

Kilder

Eksterne henvisninger 

 Luise Schratt-Ehrendorfer: Die Pflanzenwelt der Steppen Niederösterreichs  

Delstater i Østrig
Aller

Aller kan være:

 Aller Press – en dansk udgivervirksomhed, som indgår i mediekoncernen Carl Allers Etablissement
 Aller-familien – familien, som ejer mediekoncernen af samme navn
 Aller (flod) – en tysk flod
 Aller Sogn – et sogn i Christiansfeld Kommune
 Aller Kirke – kirken i Aller Sogn
 Aller (Aller Sogn) – en landsby i Aller Sogn
Brother Brown

Brother Brown (grundlagt 1995 og opløst 2004) var en dansk houseduo, bestående af Atle Rønne Thorberg og Henrik Olsen. I den sidste halvdel af 1990'erne lavede Brother Brown utallige remix, her i blandt for Madonna og Pet Shop Boys. I 1998 lavede de singlen Under the Water med Marie Frank der gik ind som nummer 18 på den engelske singlehitliste. Brother Brown har lavet remix for navne som Deep Dish, Danny Tenaglia, Christina Aguilera and Delerium, RinneRadio, Boomkat.

Har modtaget en dansk grammy for bedste danse hit i 2000.

Diskografi

Egne produktioner 
 Brother Brown "Slap me some skin" 	(1997 Yoshi-Toshi)
 Brother Brown "Where are my Organs (1998	Kumba)
 Brother Brown "Under the Water" 	(1997 FFRR/Yoshi-Toshi)
 Brother Brown "Starcatching Girl" 	(2000 Brother Brown Records)
 Brother Brown "Brotha – Brotha " 	(2000 Yoshi-Toshi)

Remix 
 Deep Dish "Stranded" Brother Browns Be-mix
 Amira "It`s my desire" Brother Browns Sleepless in Jylland
 Presence "Future Love" Brother Browns Love at 5 o´clock mix
 Deep Dish "Mohammad is Jesus" Brother Browns Be Mix Part II 
 Gaydad "Joy" Brother Browns Daddy Cool
 Danny Tenaglia "Music Is the Answer" Brother Browns Bujakaffekop mix
 Catatonia "Karaoke Queen" Brother Browns 8000 C mix 	
 Pet Shop Boys "Drunk" Brother Browns Newt mix
 Full Intention " I'll be wating" Brother Brown's Copenhagen Mixes
 Film Palast "I want" Brother Brown's Bananenflanke mix
 Ørtz "We don't Talk" 	Iceberg
 Madonna Die Another Day Brother Brown's Bond-Age Club)
 Cher When The Money's Gone
 Christina Aguilera Beautiful

Musikgrupper fra Danmark
Har spillet på Roskilde Festival
Musikgrupper fra 1995
Jungle

En jungle er en tæt tropisk skovtype, som især forekommer ved ækvator og i tropiske klimazoner.

Ordet jungle kommer fra indisk (således sanskrit जगंल jangala = skov).

Eksterne henvisninger 

 regnskove.dk Stor visuel database om regnskove på dansk, rettet mod grundskolernes 4.-6. klasse

Se også 
 Regnskov
 Junglebogen (flertydig)

Økologi
Urskov

En urskov er en nulevende skov, som er uberørt og i hvert fald upåvirket af mennesker. Det er dog svært at finde skove, som slet ikke er påvirket af mennesker, blandt andet fordi påvirkningen også kan foregå ved hård jagt på storvildt eller ved græsning af tamkreaturer i skoven. Så vidt man ved, findes der enkelte bjergegne på tropiske øer, hvor mennesket ikke har kunnet påvirke skoven på nogen måde.

Det er vigtigt for urskoven som biotop, at træerne får mulighed for at blive gamle. Når de gamle kæmper falder, dannes der lysninger i skoven, hvor buske, unge træer og urter kan spire frem og trives. 1400 år er derfor ikke nogen unormal alder for de ældste træer.

Urskovsbiotoperne har vidt forskellig alder. Nogle er millioner af år gamle, og andre er først opstået efter sidste istid. I den sammenhæng er den mest afgørende faktor forstyrrelser: Bare et enkelt års tørke eller skovbrand og skoven er forandret. Rekorden inden for urskoves biodiversitet er ca. 800 arter af vedplanter på en hektar. Til sammenligning har Danmark kun ca. 50 arter af vilde vedplanter.

Se også 

 Naturskov

Skove
Tantalos

Tantalos var en mytologisk konge af Sipylos i Frygien. Han var søn af Zeus og nymfen Pluto (ikke at forveksle med den romerske dødsgud) og gift med Dione. Med hende havde han sønnen Pelops og datteren Niobe.

Historien 
Tantalos er et af de kendeste og klareste eksempler på den religiøse forestilling, som grækerne kaldte hybris. I nogle versioner beværtede han sine dødelige venner med gudernes nektar og ambrosia, som han stjal i kraft af sin status som gudernes bordfælle på Olympen. I andre gengav han gudernes tale, som han havde hørt ved deres bord for menneskene. I den mest udbredte version slagtede han sin søn Pelops og serverede ham for guderne for at prøve deres alvidenhed. Guderne lod sig dog ikke narre, undtagen Demeter, der i sorg over sin datters ran kom til at spise lidt af skulderen. 

Guderne vakte Pelops til live igen og gav ham en skulder af elfenben, men ingen kommer ustraffet fra at teste guderne. Tantalos' straf var at lide sultens og tørstens kvaler i Tartaros. Her stod han i vand til læberne, og over hans hoved hang en frugtgren. Hver gang han ville drikke, trak vandet sig tilbage, og hver gang han ville spise, bøjede grenen sig væk.

Personer i græsk mytologi
Honoré Daumier

Honoré Daumier (født 26. februar 1808, død 10. februar 1879), var en fransk karrikaturtegner og maler.

Han var født i Marseille, og viste i sin ungdom en uimodståelig lyst til den kunstneriske profession, hvilket hans far forgæves prøvede at forhindre ved at anbringe ham først hos en retsbetjent og siden hos en boghandler. Da han mestrede den litografiske teknik, begyndte Daumier sin kunstneriske karriere ved at fremstille plader for musikforlæggere og illustrationer til reklamer, efterfulgt af anonyme værker for forlæggere, i hvilke han fulgte Charlets stil og viste betydelig entusiasme for Napoleon-legenden. Da Charles Philipon (under Louis Philippe's regeringstid) startede det underholdende tidsskrift La Caricature, fik Daumier en plads i staben, som omfattede så dygtige kunstnere som Devéria, Raffet og Grandville, og han begyndte sin grafiske kampagne med bitter satire over borgerskabets svaghed, korruptionen i politiet og regeringens inkompetence. Hans karikatur af kongen som Gargantua førte til, at Daumier kom i fængsel i 6 måneder i 1832. Snart efter blev udgivelsen af La Caricature indstillet, men Philipon leverede et nyt medium for Daumiers produktion, da han grundlagde Le Charivari. Daumier tegnede sine sociale karikaturer for Le Charivari hvor han gjorde det det borgerlige samfund til grin med figuren Robert Macaire, helt i et populært melodrama. I en anden serie, L'histoire ancienne tog han sigte mod en pseudo-klassicisme, som holdt samtidens kunst i sine lænker. I 1848 tog Daumier atter fat på sin politiske kampagne, stadig i tjeneste for Le Charivari, som han forlod i 1860 og vendte tilbage til i 1864. På trods af hans omfattende arbejde indenfor karikatur-feltet – listen over Daumier's litografiske værker rummer ikke færre end 3958 plader – var han også maler. Ud over den søgende ærlighed i hans vision og den stærke direkthed i hans penselstrøg, ville det være svært at genkende skaberen af Robert Macaire, Les Bas bleus, Les Bohémiens de Paris og Masques i malerierne af Kristus og hans apostle (Rijksmuseum i Amsterdam), eller Den gode samaritaner, Don Quixote og Sancho Panza, Kristus bespottes, eller endda i tegningerne i Ionides samlingen i South Kensington.

Men som maler fik Daumier, en af naturalismens pionerer, ingen succes før et år før sin død i 1878, da M. Durand Ruel samlede hans værker til en udstilling i sit galleri og viste omfanget af det talent, der er blevet kaldt karikatur-kunstens Michelangelo. På det tidspunkt var Daumier blind og boede i en hytte i Valmondois, som Corot stillede til hans rådighed. Han døde sammesteds.

En udstilling af hans værker blev holdt på École des Beaux-Arts i år 1900.

Personer fra Marseille
Malere fra Frankrig